समाचार प्रसारण मानक प्राधिकरण के चेयरमैन जस्टिस जेएस वर्मा (सेवानिवृत्त) ने आदेश दिया है कि इस मामले में दोनों चैनलों द्वारा खेद प्रसारित किया जाये और प्रसारक को एक लाख रुपये का जुर्माना समाचार प्रसारण मानक प्राधिकरण को अदा करना होगा। प्राधिकरण ने अपने आदेशों में कहा है कि प्रसारक को अपने चैनलों पर लगातार पांच दिन (24 दिसम्बर, 2012 से लेकर 28 दिसम्बर, 2012) तक पूरी स्क्रीन पर बड़े फोंट साइज़ में वॉयस ओवर के साथ धीमी गति में खेद प्रसारित करना होगा, जिसमें कहा जाए कि ‘आईबीएन-7 इस बात के लिए गहरा खेद व्यक्त करता है कि राजीव गांधी चैरिटेबल ट्रस्ट को गांव उल्लावास, जिला, गुडग़ांव में आवंटित की गयी भूमि के बारे में प्रसारित खबरों में इस मामले की गलत और भ्रामक तस्वीर पेश की गई। सुनवाई के दौरान आईबीएन-7 ने स्पष्ट किया कि उन्हें खेद है कि इस खबर को दिखाने से पहले राजीव गांधी चैरिटेबल ट्रस्ट का पक्ष नहीं लिया गया।